ડાકિનીવનમાં ચોમેર ભયંકર રાક્ષસોના પહેરા હેઠળ મહારાજા સુદક્ષિ‍ણ કેદી તરીકે એકાંતવાસ સેવતો હતો. તેણે અહીં ભગવાન શંકરનું પાર્થિવ લિંગ બનાવ્યું અને સમર્થ શિવભક્ત મહારાજા આખો વખત પાર્થિવ લિંગનું પૂજન કરવા લાગ્યો. છતાં અન્ય રાક્ષસો સુદક્ષિ‍ણ પર ત્રાસ અને અત્યાચાર ગુજારતા હતા. બધા બ્રાહ્મણોને તો હાંકી જ કાઢ્યા અને સર્વત્ર ત્રાસ વર્તાવવા લાગ્યા. આથી ઈન્દ્ર સહિત બધા દેવો તથા ઋષિઓ વ્યાકુળ બનીને બ્રહ્માજી તથા વિષ્‍ણુજીને આગળ કરીને ભગવાન શંકરને શરણે ગયા, અને પ્રાર્થના કરી કે ‘આપ અંતર્યામી તો બધું જ જાણો છો કે બ્રહ્માજીના વરદાનથી છકી ગયેલો રાક્ષસ ભીમાસુર તો દેવોને પણ કષ્‍ટ આપે છે, તો વિના વિલંબે તેનો નાશ કરો. ભક્તવત્સલ મહાદેવજીએ કહ્યું કે ‘કામરૂ દેશનો રાજા સુદક્ષિ‍ણ મારો ઉત્તમ ભક્ત છે, તેને કહેજો કે મારું ભજન ખૂબ કરે કે જેથી તમારું કાર્ય જલદી થશે. હું મારા ભક્તનું જરૂર રક્ષણ કરીશ, અને ભીમાસુર નામના એ દુષ્‍ટ દૈત્યનો હું નાશ કરીશ જ.‘ આથી બધા દેવો આનંદિત થઈ ગયા, અને આ વાત ગુપ્‍ત રીતે મહારાજા સુદક્ષિ‍ણને જણાવીને સહુ પોતપોતાના સ્થાને જતા રહ્યા, અને મહારાજાએ ખૂબ ધ્યાન અને ભાવથી ભક્તિપૂજન શરૂ કર્યું.